Članak 1.a Izmjene Direktive 2003/87/EZ Direktiva 2003/87/EZ mijenja se kako slijedi: (1) umeće se sljedeće poglavlje: „POGLAVLJE II.a POMORSKI PROMET Članak 3.ga Područje primjene Odredbe ovog poglavlja primjenjuju se od 1. siječnja 2022. na izdavanje i dodjelu emisijskih jedinica u vezi s emisijama stakleničkih plinova iz brodova koji dolaze u luke pod nadležnošću države članice, u njima se nalaze ili iz njih isplovljavaju, a koje su obuhvaćene Uredbom (EU) 2015/757 Europskog parlamenta i Vijeća (*4) . Ako dođe do promjene društva u skladu s člankom 11. stavkom 2. Uredbe (EU) 2015/757, novo društvo mora nabaviti emisijske jedinice samo za emisije stakleničkih plinova koje se odnose na razdoblje u kojem su se djelatnosti u pogledu dotičnog broda obavljale pod njegovom odgovornošću. Članak 3.gb Ukupna količina i način dodjele emisijskih jedinica za pomorski promet 1. Komisija do 31. prosinca 2020. ažurira procjenu učinka koja je provedena 2013. i priložena Komisijinu Prijedlogu uredbe (EU) br. 525/2013 Europskog parlamenta i Vijeća (*5) te donosi delegirane akte u skladu s člankom 23. radi dopune ove Direktive utvrđivanjem ukupne količine emisijskih jedinica za pomorski promet u skladu s drugim sektorima i načina dodjele emisijskih jedinica za pomorski promet u potpunosti putem dražbe, kao i utvrđivanjem posebnih odredbi u pogledu nadležne države članice. Delegirani akti temelje se na najboljim raspoloživim podacima i na procjeni učinaka različitih opcija, što obuhvaća i učinak na emisije kao i gospodarski učinak. 2. Članci 12. i 16. primjenjuju se na emisijske jedinice za pomorski promet na isti način kao i na emisijske jedinice koje se odnose na druge aktivnosti. 3. Barem 50 % prihoda ostvarenih dražbama emisijskih jedinica iz stavka 1. ovog članka koriste se preko Fonda uspostavljenog na temelju članka 3.gc. 4. Prihodi ostvareni od dražbovne prodaje emisijskih jedinica koji se ne upotrijebe u okviru Fonda definiranog člankom 3.gc i koji su dodijeljeni državama članicama upotrebljavaju se na način koji je u skladu s ciljevima ove Direktive, posebno za borbu protiv klimatskih promjena u Uniji i trećim zemljama, za zaštitu i obnovu morskih ekosustava na koje utječe globalno zatopljenje te za potporu pravednoj tranziciji u državama članicama, uz podržavanje preraspodjele, prekvalifikacije i usavršavanja radnika, obrazovanja, inicijativa za traženje posla i novoosnovanih poduzeća, u dijalogu sa socijalnim partnerima. Sve informacije o korištenju tih prihoda dostupne su javnosti. 5. Komisija prati provedbu ovog poglavlja i moguće trendove kada je riječ o društvima koja nastoje izbjeći ispunjavanje zahtjeva ove Direktive. Komisija po potrebi predlaže mjere za sprečavanje tog izbjegavanja. Članak 3.gc Fond za oceane 1. Uspostavlja se Fond za oceane (Fond) za razdoblje od 2022. do 2030. kako bi se poboljšala energetska učinkovitost brodova i poduprla ulaganja u inovativne tehnologije i infrastrukturu za dekarbonizaciju sektora pomorskog prometa, uključujući pomorski promet na kratke udaljenosti i luke, te uvođenje održivih alternativnih goriva kao što su vodik i amonijak proizvedeni iz obnovljivih izvora energije, te pogonskih tehnologija bez emisija, uključujući tehnologije za energiju vjetra. 20 % prihoda u okviru Fonda upotrebljava se za doprinos zaštiti, obnovi i boljem upravljanju morskim ekosustavima na koje utječe globalno zatopljenje, kao što su zaštićena morska područja; te za promicanje međusektorskog održivog plavog gospodarstva kao što je obnovljiva energija mora. Sva ulaganja koja se podupiru iz Fonda javna su i u skladu su s ciljevima ove Direktive. 2. Odstupajući od članka 12. ove Direktive, društva za pomorski promet mogu Fondu plaćati godišnji članski doprinos u skladu sa svojim ukupnim emisijama prijavljenima za prethodnu kalendarsku godinu u skladu s Uredbom (EU) 2015/757, kako bi se ograničilo administrativno opterećenje za pomorska društva, uključujući mala i srednja poduzeća i društva koja nisu često aktivna u okviru područja primjene ove Direktive. Fond objedinjeno predaje emisijske jedinice u ime društava za pomorski promet koja su članovi Fonda. Fond do 28. veljače svake godine utvrđuje članski doprinos po toni emisija, koji je barem jednak najvišoj zabilježenoj primarnoj ili sekundarnoj tržišnoj cijeni namire za emisijske jedinice u prethodnoj godini. 3. Fond stječe emisijske jedinice jednake ukupnoj količini doprinosa iz stavka 2. ovog članka tijekom prethodne kalendarske godine i predaje ih registru uspostavljenom u skladu s člankom 19. ove Direktive do 30. travnja svake godine radi naknadnog poništenja. Sve informacije o doprinosima dostupne su javnosti. 4. Fondom centralizirano upravlja tijelo Unije čija je upravljačka struktura slična upravljačkoj strukturi Fonda kako je utvrđena člankom 10.a stavkom 8. ove Direktive. Njegova upravljačka struktura i postupak donošenja odluka transparentni su i uključivi, posebno u utvrđivanju prioritetnih područja, kriterija i postupaka dodjele bespovratnih sredstava. Relevantni dionici imaju odgovarajuću savjetodavnu ulogu. Sve informacije o ulaganjima i sve druge relevantne informacije o funkcioniranju Fonda dostupne su javnosti. 5. Komisija s trećim zemljama radi na načinima na koje i one mogu biti korisnice Fonda. 6. Komisija je ovlaštena za donošenje delegiranih akata u skladu s člankom 23. radi dopune ove Direktive u pogledu provedbe ovog članka. Članak 3.gd Izvješćivanje i preispitivanje od strane Komisije u vezi s provedbom mjera za ublažavanje klimatskih promjena pri Međunarodnoj pomorskoj organizaciji 1. U roku od 12 mjeseci od donošenja globalnih tržišno utemeljenih mjera IMO-a za smanjenje emisija stakleničkih plinova iz pomorskog prometa, a prije nego što te mjere postanu operativne, Komisija podnosi izvješće Europskom parlamentu i Vijeću u kojem ispituje ambicioznost i opći okolišni integritet tih mjera, uključujući njihove opće ambicije u pogledu ciljeva iz Pariškog sporazuma te cilja smanjenja emisija stakleničkih plinova u cjelokupnom gospodarstvu Unije za 2030. i cilja klimatske neutralnosti kako je definiran u Uredbi (EU)…/… [europski propis o klimi]. U tom se izvješću posebno uzima u obzir razina sudjelovanja u tim globalnim mjerama, njihova provedivost, transparentnost, kazne za nesukladnost, postupci za sudjelovanje javnosti, krediti za kompenzaciju emisija ugljika, praćenje, izvješćivanje i verifikacija emisija, registri, odgovornost, kao i pravila o uporabi biogoriva. 2. Komisija, prema potrebi, izvješću iz stavka 1. prilaže zakonodavni prijedlog Europskom parlamentu i Vijeću za izmjenu ove Direktive na način koji je u skladu s ciljem očuvanja okolišnog integriteta i učinkovitosti klimatskog djelovanja Unije, a posebno s ciljem smanjenja emisija stakleničkih plinova u cjelokupnom gospodarstvu Unije do 2030. i ciljem klimatske neutralnosti kako je definiran u Uredbi (EU) …/… [europski propis o klimi].